Document ID: 32011R1131

REGULAMENTUL (UE) NR. 1131/2011 AL COMISIEI
din 11 noiembrie 2011
de modificare a anexei II la Regulamentul (CE) nr. 1333/2008 al Parlamentului European și al Consiliului cu privire la glicozidele derivate din steviol
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 și articolul 30 alineatul (5),
întrucât:
(1)
Regulamentul (CE) nr. 1333/2008 stabilește o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Autoritatea Europeană pentru Siguranța Alimentară (denumită în continuare „autoritatea”) a evaluat siguranța glicozidelor derivate din steviol, extrase din frunzele plantei de Stevia rebaudiana Bertoni, utilizate ca îndulcitor și a emis un aviz la 10 martie 2010 (2). Autoritatea a stabilit pentru glucozidele derivate din steviol o doză zilnică admisă (DZA), exprimată în echivalenți de steviol, de 4 mg/kg de masă corporală/pe zi. Estimările prudente ale expunerii la glucozidele derivate din steviol, atât la adulți, cât și la copii, indică faptul că este probabilă depășirea DZA în cazul utilizării nivelurilor maxime propuse.
(3)
Având în vedere concluzia autorității, solicitanții au transmis în septembrie 2010 niveluri de utilizare revizuite, iar autoritatea a fost solicitată pentru a evalua utilizările respective. În ianuarie 2011 s-a publicat o declarație privind o nouă evaluare a expunerii (3). În ciuda utilizărilor revizuite, concluzia a fost foarte asemănătoare, și anume că DZA poate fi depășită atât la adulți, cât și la copii în cazul consumatorilor de doze mari. Principalele substanțe care contribuie la expunerea preconizată la glucozidele derivate din steviol sunt băuturile nealcoolice aromatizate (băuturile răcoritoare).
(4)
Ținând cont de nevoia introducerii pe piață a unor produse noi cu valoare energetică redusă, utilizarea glicozidelor derivate din steviol ca îndulcitor ar trebui autorizată la niveluri de utilizare maxime adecvate. Având în vedere contribuția potențial semnificativă a băuturilor răcoritoare la aportul de glicozide derivate din steviol, ar trebui decisă o reducere a nivelului de utilizare în cazul băuturilor aromatizate, în raport cu nivelurile de utilizare propuse anterior și evaluate de autoritate.
(5)
Comisia va solicita producătorilor și utilizatorilor de glicozide derivate din steviol informații cu privire la utilizarea efectivă a aditivului alimentar după autorizarea lui. Comisia va pune aceste informații la dispoziția statelor membre. Dacă este cazul, Comisia va solicita autorității să efectueze o nouă evaluare detaliată a expunerii, în care să țină seama de utilizările reale ale glicozidelor derivate din steviol în diferitele subcategorii de produse alimentare, precum și de consumul de produse alimentare normale în comparație cu cel de produse alimentare cu valoare energetică redusă.
(6)
În avizul emis, autoritatea a exprimat DZA pentru glicozidele derivate din steviol în echivalenți de steviol. Expunerea prin alimentație la glicozidele derivate din steviol a fost exprimată, de asemenea, în echivalenți de steviol. Prin urmare, este adecvat ca nivelurile maxime admise de utilizare să fie exprimate, de asemenea, în echivalenți de steviol. Nivelurile maxime de glicozide derivate din steviol sunt exprimate ca suma tuturor glicozidelor derivate din steviol enumerate menționate în specificații și pot fi transformate în echivalenți de steviol cu ajutorul factorilor de conversie precizați în specificații.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 1333/2008
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Dispoziție tranzitorie
Prin derogare de la articolul 2 alineatul (1) din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului care stabilește o listă de aditivi alimentari a Uniunii (4), rubricile din Partea B și Partea E ale anexei II la Regulamentul (CE) nr. 1333/2008 referitoare la glicozidele compuse din steviol (E 960) se aplică de la data intrării în vigoare a prezentului regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 noiembrie 2011.

Labels: 0
3
17